Nu bliver der for alvor talt ned til valgaftenen. Der er kun seks dage til, at krydset skal sættes. Og ifølge valgforsker Johannes Andersen, så kan vi godt forvente drama på valgaftenen, og især ud på natten, når posterne skal fordeles mellem de politiske kandidater. - I de fleste kommuner her i Nordjylland vil det være givet på forhånd. Valgresultatet lægger ikke op til overraskelser og forskydninger, men i Rebild er det ret uforudsigeligt, hvad der sker, siger Johannes Andersen, der er valgforsker på Aalborg Universitet. Og Rebild er ikke den eneste kommune, der kan gemme på en overraskelse, når folk har været gennem stemmeboksen. - I Vesthimmerlands Kommune er det spændende at se og et stort spørgsmål, om Knud Kristensen kan opretholde sin magt i blå blok, siger Johannes Andersen. ​ Selvom der er meget, der er givet på forhånd, kan man ikke nødvendigvis vågne op til det oplagte valg dagen derpå. - Ved alle valg er der altid et område, hvor man tror det er givet på forhånd, men så sker der alligevel drama. Vi ved bare ikke, hvor det er …endnu, siger valgforskeren.

Referat:
Valgforsker Johannes Andersen spår om en nat med drama, når der skal tælles op i de nordjyske kommuner til valgaftenen.